তাদের বংশগত উপাধি ছিল খান, ম্যাট্রিক পরীক্ষার ফর্ম পূরণের সময় ‘খান’টিকে পরিত্যাগ করেছেন। অনেকের ধারণা, খানের সঙ্গে খান বাহাদুর খান সাহেব ইত্যাদির তকমার যোগ থাকার কারণেই পরিত্যাগকরণ। আরেকটা কারণ থাকতে পারে, সেটি হয়তো এই যে, তার কোনো উপাধির প্রয়োজন নেই, আর পাঁচজনের মতোই থাকবেন, এই সিদ্ধান্তটি তিনি জীবনপ্রভাতেই নিয়ে ফেলেছিলেন। অথচ তিনিই আবার নিজের নামের বানান সম্বন্ধে অত্যন্ত সচেতন ছিলেন, সঠিক বানানটি কী হবে তা নিয়ে ড. মুহাম্মদ শহীদুল্লাহ, প্রিন্সিপাল ইব্রাহিম খাঁ, প্রিন্সিপাল শেখ শরফুদ্দীন-এর মতো বিশেষজ্ঞের কাছ থেকে মতামত নিয়েছেন। এ দু’য়ের ভেতর আসলে কিন্তু কোনো বিরোধ দেখি না; তার ব্যক্তিত্বে যেমন ছিল আত্মসম্ভ্রমবোধ, তেমনি ছিল সকলের সঙ্গে নিসঙ্কোচে মিশে যাবার ক্ষমতা। যে তাজউদ্দীন নিজের জামাকাপড়ের যত্ন নিতে পছন্দ করতেন, একাত্তরে তাকেই তো দেখেছি একটি মাত্র শার্ট পরে দিনের পর দিন কাটাচ্ছেন, প্রয়োজনে সেটিকে রাতে ধুয়ে পরের দিনের পরিধেয় হিসাবে উপযোগী করে নিচ্ছেন, এবং একই কামরাকে দপ্তর, শোবার ও খাবার ঘর হিসাবে ব্যবহার করছেন। আত্মসম্মানজ্ঞান এবং অহমিকাবোধ এক বস্তু নয়, একেবারেই আলাদা বটে।